
Iarrtas Measaidh Reachdail airson Foghlam Bun-sgoile tron Ghàidhlig (FBtG) – Luirg 


     1.0 Cùl-fhiosrachadh FBtG

Fhuair Comhairle na Gàidhealtachd iarrtas, tro phost-d, air an 16 Ògmhios 2026 fo Achd an Fhoghlaim (Alba) 2016 gus measadh a dhèanamh air an fheum airson Foghlam Bun-sgoile tron Ghàidhlig (FBtG) ann an sgìre Luirg. Chuir pàrant a-steach an t-iarrtas às leth còignear chloinne a tha a’ fuireach taobh a-staigh na Sgìre Measaidh FBtG. Tha a’ chlann eadar aois mu 1 bhliadhna gu 4 bliadhna aig àm measaidh, le làithean-breith eadar an t-Ògmhios 2022 agus an 
t-Ògmhios 2025. Faicibh Earrann 7, Clàr 3.
Tha Bun-Sgoil Luirg na pàirt de Bhuidheann Sgoiltean Co-cheangailte (BSC) Ghoillspidh. Aig an àm seo, tha FtG ann am Baile Dhubhthaich ri fhaotainn do theaghlaichean bho sgìre BSC Ghoillspidh.
Tha 55 sgoilear ann an trì clasaichean air clàr-sgoile Bun-Sgoil Luirg an-dràsta agus thathar a’ meas gu bheil rùm san sgoil airson 75. Tha naoinear chloinne clàraichte an-dràsta ann an Tràth-ionnsachadh is Cùram-chloinne (TICC), le dùil ri 15 stèidhichte air clàrachadh 26/27 ro dheireadh na bliadhna acadaimigich seo. 
Tha an sgoil a’ lìbhrigeadh Gàidhlig mar shlighe Cànan 3 (C3) aig an àm seo airson P5–7 le clann san sgoil-àraich cuideachd a’ dol gu seiseanan Bookbug Gàidhlig. 

2.0 Solar Làithreach Foghlam tron Ghàidhlig airson Luirg:

Dh’aontaich Comataidh Foghlaim Chomhairle na Gàidhealtachd, aig a’ choinneimh aice air 21 Samhain 2024, gun deigheadh co-chomhairleachadh reachdail a ghabhail os làimh mun mholadh gus sgìre-sgoile FtG a stèidheachadh airson Bun-Sgoil Chnoc na Creige, a-nis na pàirt de Bhun-Sgoil Bhaile Dhubhthaich a tha co-aontaichte às ùr, agus airson Acadamaidh Rìoghail Bhaile Dhubhthaich. B’ e moladh a’ cho-chomhairleachaidh thùsail gum bu chòir do sgìre-sgoile FtG Bhaile Dhubhthaich a bhith a’ co-thaobhadh ris na sgìrean-sgoile Foghlam tron Bheurla taobh a-staigh Buidhnean Sgoiltean Co-cheangailte (BSC) Acadamaidh Rìoghail Bhaile Dhubhthaich, Acadamaidh Inbhir Ghòrdain agus Acadamaidh Dhòrnaich. Rè a’ phròiseas cho-chomhairleachaidh, chaidh riochdachaidhean a dhèanamh ag iarraidh gun deigheadh BSC Ghoillspidh a ghabhail a-steach taobh a-staigh na sgìre-sgoile a bhathar a’ moladh. 
Às dèidh co-chomhairleachadh, bheachdaich Comataidh an Fhoghlaim air 4 Ògmhios 2025 air na toraidhean agus dh’aontaich iad gum moladh iad sgìre-sgoile a bha air atharrachadh agus a ghabhadh a-steach BSC Ghoillspidh, ag aithneachadh cothrom eachdraidheil is làithreach do FtG 3–18 ann am Baile Dhubhthaich le teaghlaichean bhon sgìre as fharsainge, a’ gabhail a-steach Luirg. 
Tha stèidheachadh sgìre-sgoile FtG Bhaile Dhubhthaich a’ toirt seachad ro-eisimpleir a tha buntainneach agus a rinneadh o chionn ghoirid airson FtG ann an sgìre Luirg. Às dèidh co-chomhairleachadh reachdail, dh’atharraich Comhairle na Gàidhealtachd am measadh tùsail gu bhith a’ gabhail a-steach BSC Ghoillspidh taobh a-staigh na sgìre-sgoile. Tha seo a’ sealltainn gu bheil a’ Chomhairle deònach beachdachadh air iarrtasan bho phàrantan, agus air cothroman, tro phàtrain stèidhichte, nuair a thathar a’ cur ullachaidhean air dòigh airson sgìrean-sgoile FtG.

3.0 Adhbhar iarrtas FBtG Luirg:

[image: ]Chuir pàrant a-steach an t-iarrtas seo seach gun deach ùidh ann am Foghlam Bun-sgoile tron Ghàidhlig a chomharrachadh am measg phàrantan ann an sgìre Luirg. Ged a tha solar FtG ri fhaotainn tron sgìre-sgoile stèidhichte ann am Baile Dhubhthaich, tha pàrantan air cur an cèill gu bheil an t-astar siubhail a bhiodh a dhìth gach latha gu math fada do chloinn òga aois bun-sgoile. Tha iad ag iarraidh solar ann an Luirg gus feumalachdan a choileanadh do na teaghlaichean a th’ ann an-dràsta agus a bhios ann san àm ri teachd, a tha airson ’s gum bi cothrom aig a’ chloinn aca air Foghlam tron Ghàidhlig.


1



4.0 Beachdachadh air Sgìre Measaidh airson Sgìre-Sgoile FBtG airson Luirg 

Airson adhbhar an iarrtais seo, chaidh Sgìre Measaidh FBtG a mhìneachadh a’ cleachdadh an stiùiridh reachdail agus mar thoradh air an iarrtas a chaidh a chlàradh airson FBtG, a bharrachd air ùidh a chaidh a chlàradh às dèidh seisean com-pàirteachadh phàrantach air 10 Sultain. Tha na pàrantan a tha air iarrtas a chlàradh airson FtG a’ fuireach ann an sgìre Ghoillspidh agus Luirg. 

’S e BSC Ghoillspidh an sgìre chruinn-eòlasach bhon bheil an t-iarrtas air tighinn agus math dh’fhaodte gu bheil an sgìre seo a’ toirt sealladh air iarrtas san àm ri teachd airson FtG bho theaghlaichean. Tha seo a’ gabhail a-steach Bun-Sgoil Bhrùra, Bun-Sgoil Ghoillspidh, Bun-Sgoil Bhun Ilidh, Bun-Sgoil Luirg, Bun-Sgoil Sgìre Raoird, agus Bun-Sgoil Innis nan Lìon. Bu chòir toirt fa-near gu bheil BSC Ghoillspidh an-dràsta taobh a-staigh sgìre-sgoile aithnichte FtG 3–18 airson Baile Dhubhthaich às dèidh co-chomhairleachadh 2025 na Comhairle air ullachaidhean airson sgìrean-sgoile. ’S e sgìre-sgoile Bhaile Dhubhthaich an sgìre-sgoile FtG làithreach do phàrantan. Tha an sgìre-sgoile seo a’ co-thaobhadh ris na sgìrean sgoile làithreach airson Foghlam tron Bheurla (FtB) aig na bun-sgoiltean uile taobh a-staigh nam Buidhnean Sgoiltean Co-cheangailte aig Acadamaidh Rìoghail Bhaile Dhubhthaich, Acadamaidh Inbhir Ghòrdain, Àrd-Sgoil Ghoillspidh agus Acadamaidh Dhòrnaich.

Nam biodh toradh a’ mheasaidh seo a’ cur taic ri bhith a’ stèidheachadh solar ionadail FtG taobh a-staigh Bun-Sgoil Luirg, bhiodh feum air pròiseas reachdail a bharrachd airson sgìre-sgoile a shònrachadh. Bhiodh buaidh aig atharrachadh sam bith air àireamhan sgoilearan a tha a’ frithealadh solar FtG a th’ ann mar-thà ann am Baile Dhubhthaich, agus mar sin bhiodh feum air beachdachadh cùramach mar phàirt de phròiseas co-chomhairleachaidh is dèanamh cho-dhùnaidhean sam bith a bhiodh a’ leantainn.
’S dòcha gum bi buaidh cuideachd aig a seo air solar àrd-sgoile FtG, airson ullachaidhean eadar-ghluasaid agus slighean 3–18. Aig an àm seo tha sgoilearan ann am BSC Ghoillspidh, Inbhir Ghòrdain, Bhaile Dhubhthaich agus Dhòrnaich a’ dol gu Baile Dhubhthaich airson FtG àrd-sgoile. 

5.0 Measadh Buaidh air Iarrtas, Oighreachd Sgoile agus Còmhdhail a thaobh FBtG ann an Luirg

Chaidh ath-sgrùdadh a dhèanamh air a’ phròifil iarrtais a chaidh a thaisbeanadh san iarrtas airson dearbhadh fhaighinn air àireamh na cloinne, a’ gabhail a-steach an ion-roghnachd fon reachdas, agus an àiteachan-còmhnaidh taobh a-staigh na sgìre measaidh a chaidh a shònrachadh. Faicibh Clàr 1.

Chaidh mion-sgrùdadh a ghabhail os làimh cuideachd air aoisean na cloinne a tha san iarrtas agus na cinn-latha air am bi iad an dùil tòiseachadh ann am P1, cuide ri ìrean na cloinne a tha an-dràsta ann am FtG ann am Baile Dhubhthaich. Tha am fiosrachadh seo cudromach nuair a thathar a’ beachdachadh air FtG a bhuileachadh, agus air iarrtas airson FBtG sa bhad agus san àm ri teachd, agus na rudan air am feumar beachdachadh mu choinneamh an fhrèam-ama anns am faodadh an solar a bhith a dhìth. Faicibh Clàr 3 agus 4.
Clàr 1 Pròifil Sgoilearan FtG (a thathar a’ gabhail a-steach ann an iarrtas FBtG Luirg):

	Là-breith
	Lùn 2027
	Lùn 2028
	Lùn 2029
	Lùn 2030

	09/11/2022
	4
	5
	6
	7

	13/06/2022
	5
	6
	7
	8

	10/01/2025
	2
	3
	4
	5

	18/01/2024
	3
	4
	5
	6

	23/06/2025
	2
	3
	4
	5




Clàr 2 – Cinn-latha tòiseachaidh airson P1

	Là-breith
	Buailteach tòiseachadh air P1 
	Aois Làithreach

	13/06/2022
	Lùn 2027
	4

	
09/11/2022
	Lùn 2027 no 
Lùn 2028*
	3

	18/01/2024
	Lùn 2029
	2

	10/01/2025
	Lùn 2030
	1

	23/06/2025
	Lùn 2030
	1




*Stèidhichte air amannan àbhaisteach Albannach tòiseachadh san sgoil airson clann a tha aois 5 eadar am Màrt aon bhliadhna agus an Gearran dhen ath bhliadhna a bhith a’ tòiseachadh san sgoil san Lùnastal dhen ath bhliadhna. Dh’fhaodadh iarrtas airson dàil ann an inntrigeadh seo atharrachadh. 
Clàr 3 Ro-aithris air clàr na sgoile* airson sgoilearan FtG taobh a-staigh an iarrtais:

	Là-breith
	Aois/Ìre Làithreach
	Seisean Acadaimigeach
2027/28

	09/11/2022
	Sgoil-Àraich Bhaile Dhubhthaich / TICC Luirg
	P1

	13/06/2022
	TICC Luirg
	P1

	23/06/2025
	(0–3)
	-

	10/01/2024
	(0–3)
	-

	18/01/2024
	(0–3)
	-

	26/01/2019
	P4 FtG Bhaile Dhubhthaich 
	P5

	23/02/2022
	P1 FtG Bhaile Dhubhthaich
	P2

	02/12/2020
	P1 Foghlam tron Bheurla ann an Luirg
	P2

	IOMLAN
	
	5


	

Clàr 4: Ro-aithris airson sgoilearan a tha clàraichte air FBtG nach eil clàraichte aig an àm seo ann am foghlam bun-sgoile:

	Seisean Acadaimigeach
	C1
	C2
	C3
	C4
	Sgoilearan Iomlan

	2027/28
	1
	-
	-
	-
	1

	2028/29
	1
	1
	-
	-
	2

	2029/30
	1
	1
	1
	-
	3

	2030/31
	2
	1
	1
	1
	5




Stèidhichte air Clàran 3 agus 4, thathar a’ ro-mheasadh gum bi còignear sgoilear ag iarraidh FBtG ann an 2027/28, ag èirigh gu naoinear sgoilear ro 2030/31. Tha na ro-mheasaidhean seo stèidhichte air clann a tha air an comharrachadh aig an àm seo a-mhàin agus chan eilear a’ gabhail a-steach iarrtas sam bith a bharrachd a dh’fhaodadh tighinn am bàrr às dèidh solar ionadail FBtG a stèidheachadh.

Bha am measadh cuideachd a’ beachdachadh air co-fhreagarrachd is meud-comais fàrdach na sgoile a th’ ann mar-thà, faotainneachd luchd-obrach teagaisg le teisteanasan freagarrach, agus a’ bhuaidh air ullachaidhean airson còmhdhail sgoile. Bhathar a’ beachdachadh cuideachd air seasmhachd obrachail is foghlamach fad-ùine an t-solair, ri taobh buaidhean teachd-a-steach agus cosgais calpa. Tha feum air mion-sgrùdadh iomlan dhen seo airson a thaisbeanadh do Bhuill Thaghte às dèidh dhan mheasadh co-dhùnadh. A bharrachd, chaidh beachdachadh air buaidh sam bith a dh’fhaodadh a bhith air solar FtG a th’ ann mar-thà ann am Baile Dhubhthaich gus dèanamh cinnteach gu bheil cothrom is taic leantainneach ann airson FtG. 

Tha ath-sgrùdadh air fàrdach làithreach Bun-Sgoil Luirg a’ sealltainn gu bheil àiteachan teagaisg is taic air fad air an cleachdadh ann an dòigh cho èifeachdach ’s a ghabhas agus gu bheil àite aca ann a bhith a’ lìbhrigeadh solar foghlaim, taic mathais agus seirbheisean com-pàirteach. Chan eil rùm sam bith a bharrachd san sgoil. 

Tha an sgoil aig an àm seo ag obrachadh trì clasaichean co-dhèanta (P1/2, P3/4 agus P5/6/7). Chaidh an seann seòmar Coitcheann atharrachadh mar-thà airson a bhith na àite airson clas P5/6/7, a’ dèanamh feum cho math ’s a ghabhas dhen rùm a tha ri fhaotainn. A bharrachd, thathar a’ leasachadh an Ionaid Taic-Ionnsachaidh gus seòmar-àraich sònraichte a thoirt seachad agus co-ionad goireis airson taic a chur ri feumalachdan faireachail, sòisealta is mathais nan sgoilearan. Tha na seòmraichean eile air an cleachdadh ann an dòigh shubailte, leis an leabharlann, an seòmar-ciùil agus an seòmar-goireis air an cleachdadh mar àite ionnsachaidh is goireis ioma-adhbharach. Tha an sgoil cuideachd a’ toirt àite do raon sheirbheisean com-pàirteach, a’ gabhail a-steach TYKES, CASWA, Luchd-obrach Seirbheisean Chloinne agus oidean ciùil a bhios a’ tadhal, agus iad uile a’ cur feum air àite freagarrach gus taic shònraichte agus gnìomhan leasachaidh a lìbhrigeadh. 
Mar sin, tha tasgadh calpa riatanach gus an urrainnear an fhàrdach a leasachadh is a leudachadh, a’ dèanamh cinnteach gu bheil oighreachd na sgoile fhathast freagarrach airson an adhbhair agus a’ freagairt air feumalachdan sgoilearan, luchd-obrach agus na coimhearsnachd san fharsaingeachd, a bhios a’ sìor atharrachadh.
6.0  Buaidh air Goireasan:

Tidsear: £36,159 airson neach-probhaidh suas gu £54,453. Le cosgaisean a bharrachd aig bàrr an sgèile £76285.

Oighreachdan: Bhiodh buaidh aig stèidheachadh solar ionadail FBtG air oighreachd na sgoile. Tha cothrom aig a’ Chomhairle an-dràsta air (£4M) Maoineachadh Calpa FtG Riaghaltas na h-Alba, agus thathar an dùil gun cuir seo taic ri pròiseactan calpa a tha a’ tighinn am bàrr bho iarrtas fàsmhor airson FtG. Nam biodh feum air atharrachaidhean a thaobh na h-oighreachd, dheigheadh beachdachadh air dè cho freagarrach ’s a bhiodh an tobar maoineachaidh seo mar phàirt dhen pròiseas mhionaideach airson buileachadh a phlanadh. 

Sgìre-sgoile: Bidh solar FtG ann an Luirg a’ cur feum air ath-sgrùdadh air sgìrean-sgoile FtG. ’S e adhbhar a’ mheasaidh seo dearbhadh fhaighinn air feumalachd airson solar FBtG ann an Luirg. Bhiodh feum aig moladh sam bith gus ullachaidhean sgìre-sgoile FtG a chruthachadh no atharrachadh air beachdachadh mionaideach a bharrachd, a’ gabhail a-steach a bhith a’ leasachadh làn-mholadh, measadh air buaidhean air solar làithreach ann am Baile Dhubhthaich, agus beachdachadh air riatanasan sam bith airson co-chomhairleachadh reachdail. Tha teaghlach bho thaobh a-muigh sgìre Bun-Sgoil Luirg air ùidh a chlàradh airson adhbhar a’ mheasaidh seo airson cothrom air FtG ann am Bun-Sgoil Luirg. Thèid beachdachadh air na buaidhean a bhios aig a seo air seirbheisean còmhdhalach agus co-chomhairleachaidhean air sgìrean-sgoile san àm ri teachd. 

Còmhdhail: Nuair a chaidh an sgìre-sgoile airson Foghlam tron Ghàidhlig airson Baile Dhubhthaich a leudachadh gu bhith a’ gabhail a-steach BSC Ghoillspidh, chaidh aontachadh gun deigheadh leantainn air adhart leis na h-ullachaidhean còmhdhalach a th’ ann mar-thà gus cothrom fhaighinn air solar FtG ann am Baile Dhubhthaich. Mar phàirt dhen mheasadh làithreach air FBtG airson Luirg, thathar a’ beachdachadh air na buaidhean a bhiodh an lùib a bhith a’ cur solar ionadail air dòigh an àite a bhith a’ giùlan sgoilearan gu Baile Dhubhthaich. Bhiodh buaidh aig atharrachadh sam bith a dheigheadh a dhèanamh ris a’ mhodail làithreach air goireasan airson seirbheis còmhdhalach na Comhairle. 

Tha Seirbheis Còmhdhalach na Comhairle a’ measadh buaidh air solar còmhdhalach agus goireasan co-cheangailte agus thèid seo a thoirt an lùib a’ mheasaidh dheireannaich nuair a tha am fiosrachadh ri fhaotainn. Bhiodh feum aig atharrachaidhean sam bith san àm ri teachd a thaobh ullachaidhean sgìre-sgoile FtG air beachdachadh is measadh fa leth a thaobh buaidh cho-cheangailte air còmhdhail. 
Stèidhichte air an fhiosrachadh a tha ri fhaotainn aig an àm seo bhon mheasadh, feumar co-dhùnadh a dhèanamh ro 1 Dàmhair mu bhith a’ leantainn air adhart le bhith a’ stèidheachadh solar FtG.
7.0 Moladh

’S e toradh a’ mheasaidh gun tèid solar Foghlam Bun-sgoile tron Ghàidhlig a stèidheachadh ann an Luirg.

Fhad ’s a tha am pròiseas measaidh airson FBtG ag obrachadh air ro-bheachd a tha fàbharach do dh’Fhoghlam tron Ghàidhlig agus a tha ga chur mar riatanas air ùghdarrasan foghlaim beachdachadh air iarrtas phàrantach, feumaidh oifigearan cuideachd aire a thoirt do cho practaigeach, seasmhach is neo-chosgail ’s a tha e an solar ùr a stèidheachadh, cuide ri faotainneachd FtG a th’ ann mar-thà taobh a-staigh na sgìre.
Tha am measadh a’ moladh gun tèid solar FBtG a stèidheachadh. Ged a tha gu h-àbhaisteach stairsneach ann de chòignear chloinne airson FtG a stèidheachadh, thathar an dùil gum bi ceathrar chloinne a’ clàrachadh airson Lùnastal 2027/28 agus thathar a’ meas gu bheil seo co-rèireach taobh a-staigh suidheachadh dùthchail. Tha seo a’ sealltainn fìor shuidheachadh deamografaigean choimhearsnachdan le sgoiltean beaga fhad ’s a thathar a’ cur taic ri cothrom air FtG. Bidh e riatanach, ge-tà, gun tèid sgrùdadh leantainneach a dhèanamh air pàtrain clàrachaidh airson dèanamh cinnteach gu bheil iarrtas air a chumail suas agus gu bheil àireamhan sgoilearan a’ fàs gus taic a chur ri ion-obrachas an t-solair san ùine-fhada. A bharrachd, a rèir an deagh chleachdadh san stiùireadh reachdail airson FBtG, tha Comhairle na Gàidhealtachd a’ sìor chumail sùil air a’ phrìomh fhiosrachadh mu iarrtas tro chom-pàirteachadh phàrantach agus thèid cunntas leantainneach a chumail air fiosrachadh eile mu iarrtas agus nithean eile air am bu chòir beachdachadh taobh a-staigh ùine an làn-mheasaidh. 
Gabhaidh oifigearan a-nis os làimh meòrachadh mionaideach air na buaidhean a tha co-cheangailte a thaobh loidhne-ama airson a bhith a’ tòiseachadh solar, buaidh air calpa is teachd-a-steach airson oighreachdan sgoile, ullachaidhean còmhdhalach, sgioba obrach, buaidh air sgìrean sgoile agus riatanasan eile a thaobh ghoireasan. Nì am prògram obrach seo cinnteach gun urrainnear solar a lìbhrigeadh san àm ri teachd agus gum bi e seasmhach is comasach air coinneachadh ri feumalachdan chloinne is theaghlaichean fhad ’s a thathar a’ cumail suas càileachd an fhoghlaim do chloinn ann am FtG thar na sgoile.
Tha toradh a’ mheasaidh seo a’ nochdadh gealltanas Plana Gàidhlig na Comhairle do bhith a’ toirt taic is brosnachadh do dh’fhoghlam Gàidhlig.
Thèid am moladh a thoirt gu Comataidh an Fhoghlaim gus an urrainn do bhuill thaghte aonta a thoirt do thoradh Measadh FBtG airson Luirg.  

